Malema se lot vandag bekendJulius Malema. Foto: Werner Beukes/SAPA ŉ Woordvoerder, Jackson Mthembu, sê die party se nasionale dissiplinêre komitee (NDK) sal Woensdag vergader om ŉ finale besluit te neem rakende Malema. “Ek kan bevestig dat daar ŉ vergadering is. Die ANC sal ŉ verklaring uitreik, ons maak altyd ons besluite bekend na behoorlike proses.” Mthembu sê die mediaverklaring sal “later vandag” uitgereik word. Die ANC se nasionale dissiplinêre appèlkomitee (NDAK) het onlangs Malema en vyf ander jeugligabeamptes se skuldigbevinding bekragtig. Hulle is vroeër daaraan skuldig bevind dat hulle die ANC in oneer gebring en verwoesting in die party gesaai het. Malema is vir vyf jaar geskors. Floyd Shivambu (woordvoerder vir die ANCYL), Ronald Lamola (adjunk-leier), Pule Mabe (tesourier-generaal), Sindiso Magaqa (sekretaris-generaal) en die adjunk-sekretaris-generaal, Kenetswe Mosenogi, is ook geskors vir tydperke wat tussen 18 maande en drie jaar strek.